- Aposol
- <
- 28
- >

28
Malta gölme jölanŋe mamböta malin.
1 Malmalnini jöhöba köwet jitŋe kaŋgota miaŋgöreŋ gölme jöhanŋi qetŋi Malta qetketka mörin. 2 Kaŋgoringa kienöŋ könahiba eri miri amöriyökmö, Malta ambazipnöŋ ala-ala tandök ölöp kötökŋi kondel neŋgiba könöp ohoba neŋguaŋgitketka körekŋanök könöp kösutŋe anda jömöta tarin. 3 Polnöŋ könöp omajarek qezaköba börangöba könöpnöŋ alök. Mi ali jeiga qatö kunöŋ könöp umŋan kösuiga kota böröŋe jöhöba yöhöyök. 4 Mokoleŋnöŋ mewö jöhöba böröŋe möndöba eta kiniga gölme jölanŋaŋgö toŋan eka nanŋini eraum möta kewö jiget, “Azi ki köwetnöhök malmalŋi jöhöba korökmö, Soŋgoriŋnöŋ töndup likepŋi meleŋda malmalŋi kutum waŋgii kömuma. Miaŋgöra mönö eŋgui kömukömu azia akza. Mewö möt köhöizin.”
5 Mewö jigetmö, Polnöŋ soramen utuköba kinda giliga könöp uruŋe geiga sileŋe geŋmororoŋ kun qahö ahuyök. 6 Mewö jiba ehiba “Sileŋi qariba pisihima me wölaŋ kömumba gölmenöŋ tala eta kölma,” mewö jiba ek tiba mamböta kinget. Nalö köröpŋi mamböta kingetmö, Polgö sileŋe yuai bölöŋi kun qahö ahuyök. Mewö aiga mötmötŋini meleŋniga jiget, “O, azi ki mönö bem azia akza.”
7 Malta saknöŋ kaŋgota laŋ uba kösutŋe nene nup gölme körö jajapiŋi aka bau bulmakau kambuŋi kambuŋi ahögetka ehin. Mi gölme jöhanŋaŋgö azi kembuŋini qetŋi Publius yaŋgö buŋaya ahöyök. Gölme toŋi miaŋön köl öröm neŋgii miriŋe öŋgöinga urukalem qakŋe köyan köl neŋgiiga yambuk köisirik taringa wehön karöbutkö dop anök. 8 Taringa Publius iwiŋan silekönöp aka irip suaip sepŋambuk kawöl (dysentery) miaŋön yöhöiga dumnöhök ahöyök. Ahöiga Polnöŋ yaŋgöreŋ anda köuluköba böröŋi nöröpŋe ala mem ölöwahök. 9 Mewö asuhuiga miaŋgöreŋök kawöl ambazip tosatŋi pakpak gölme jöhanŋe ahögeri, yeŋön mewöyök kaŋgotketka Polnöŋ Anutu köuluköiga ölöwaket. 10 Yeŋön kalem könaŋi könaŋi gwötpuk neŋgiba mewö miaŋön göda qem neŋgiba malget. Könaŋgep waŋgenöŋ öŋgöbingö ahini, nalö miaŋgöreŋ köwet qakŋe köna malmalgö yuaiŋaŋgö osiini, mi memba neŋgöra waŋgenöŋ alget. Mewö.
Malta mosöta anda Rom sitinöŋ aŋgorin.
11 Köiŋ karöbut teköiga waŋge kun qetŋi “Bem Siwisiwi” miwikŋaiget. Waŋge miaŋgö nunduŋe siwisiwi bemyahöt qetŋiri Kastor aka Poluks mietkö imutŋira memba meŋölöba alget kinohot. Waŋge miaŋön Ijipt kantrigö siti qetŋi Aleksandria miaŋgöreŋök kaiga gölme jöhanŋe jöhöba luhutqeqe nalöŋi mi tatket. Mi tatket teköiga öŋgöinga opo seri öröba möröreŋgögetka luhutnöŋ naŋgöi mosöta anin. 12 Anda mala siti qetŋi Sairakyus miaŋgöreŋ aŋgota gölmenöŋ eta wehön karöbut tarin. 13 Tata waŋgenöŋ öŋgöinga opo seri öröba möröreŋgögetka anda Regium sitinöŋ aŋgorin. Aŋgota ahöm wahöta luhut Saut görökenök könahiba gilök. Gili anda silimŋi yahöt aiga miaŋgöreŋ Rom likepŋe Puteoli taongö waŋge döpnöŋ aŋgorin.
14 Aŋgota miaŋgöreŋ urumeleŋ alaurup tosatŋi miwikŋaiba eŋgehin. Eŋgehinga kewö qesim neŋgiget, “Iŋini ölöp nembuk sonda mohot malbeak me qahö?” Qesim neŋgigetka “Ölöp!” jiba yembuk malin. Malin teköiga eŋgömosöta Rom sitinöŋ öŋgöin. 15 Urumeleŋ alaurupninan Rom siti malgeri, yeŋön kainaŋgö keu buzupŋi mötket. Mi möta miwikŋaim neŋgibingöra tosatŋan wahöta (köna 43 mail kaba) miri qetŋi Apius Forum maket miaŋgöreŋ kaget. Tosatŋan (33 mail kaba) miri qetŋi Kian miri karöbut, miaŋgöreŋ kaba miwikŋaim neŋgiba aŋgehin. Aŋgeka Polnöŋ “Anutu saiwap!” jiba möpöseiba uruŋi amqeiga ölöwahök. Mewö.
Polnöŋ Rom tata Juda ambazip uruŋini kuŋguyök.
16 Rom sitinöŋ kaŋgota miaŋgöreŋ Polnöŋ miri kunöŋ nanŋök malmapkö jim teköm waŋgigetka yarö azi kunŋan galöm memba yambuk malök.
17 Mewö jim teköm waŋgigetka miri miaŋgöreŋ tari silim karöbut teköiga Juda ambazip ipŋi köl öröm eŋgii kaba tokoget. Tokogetka Polnöŋ kewö jii mötket, “Iwi alaurupni, nöŋön nanine Juda ambazip kambunini qahö qetala kazik ak eŋgial me ambösakonurupnini yeŋgöreŋök ahakmeme möta maljini, mi qahö ak bölial. Mewö qahöpmö, töndup Jerusalem sitinöŋ qeraköba nömimba jöhöm niŋgiba kösö mire al niŋgiget tatpiga Rom gawman yeŋgö böröŋine al niŋgiget. 18 Al niŋgigetka böröjaŋ memba könaŋamnaŋgö qesiba kewötketka ölöwahök. Nöŋön yuai bölöŋi kun qahö aka kömupkö buŋaya akileŋakö dop qahö ahal. Yeŋön mewö eka pösat niŋgibingö mötket.
19 *Apo 25.11“Mewö mötketmö, Juda jitŋememe yeŋön Judia miaŋgöreŋ keu mi qetala tuarenjoŋ aket. Mewö aketka siksauk aka lömböriiga nöŋön köna jaruba kun qahö miwikŋaiba kewö kapaŋ köla qesial, ‘Ni ölöp Rom sitinöŋ anbiga sisa kiŋnöŋ keuni mindiŋgöi diŋgima.’ Mewö qesibiga melaim niŋgigetka ki kayal. Nani Juda kambu yeŋön kazik al niŋgigetmö, töndup yeŋgö sileŋine keu bölöŋi kun ala jim eŋgimamgö qahö mötzal. Mewö qahö. 20 Anutunöŋ azi kun asuhumapkö jöhöjöhö keu al neŋgiiga Israel neŋön keu miaŋgö ölŋi ahumapköra mamböta jörömqöröm ahakzini, nöŋön mönö azi sorokŋi yaŋgöra aka gwaröhöm niŋgigetka tapep (muŋgamuŋga) ki bisizal. Könaŋamni mewö. Miaŋgöra aka merak eŋgeka keukeu eraum mötpingöra köl öröm eŋgibiga ki kaba tokoze.”
21 Mewö jiiga jiget, “Judia gölmenöŋ göhöra keu jiba malgetmö, neŋgöra kimbi kun qahö alget kaiga ehin. Mewöyök alaurupninan miaŋgöreŋök ki kageri, yeŋgöreŋök kunŋan göhö keu buzup me kösohot bölöŋi kun qahö jii mörin. 22 Mi kun qahö jiget mörinmö, uruge keu ahözawi, nini mi ölöp mötpingö mötzin. Göhöreŋ Nazaret pati kambu miaŋgö keuŋi mi gölme dop jigetka ambazipnöŋ qetalgetka likeplikep miaŋgöreŋ goranora keu gwötpuk jiba kazik ahakze. Pati kambu miaŋgö buzupŋan mewö kezapnine gei mötzin.”
23 Mewö jiba Polnöŋ keu kunbuk jimapköra nalö kun areŋgöget. Mi areŋgögetka Juda ambazip jesöŋgöŋan nalö miaŋgöreŋ kaba Pol miri malöhaŋgöreŋ tokoget. Tokogetka söŋanök könahiba Anutu bemtohoŋaŋgö könaŋi jim asariba mali miri söŋauyök. Jisösgö könaŋi möt yaköba möt nariba uruyahöt mosötmegöra kapaŋ köla uru kuŋgum eŋgiba malök. Mutuk Mosesgöreŋ Köna keu aka kezapqetok ambazip yeŋgöreŋ Buzup Kimbi oyoŋda keu miaŋgöreŋök könahiba Jisösgö könaŋi indela miaŋön kondela naŋgöba jiba malök. 24 Buŋa keu mewö jiba maliga tosatŋan uruyahöt mosöta möt narigetmö, tosatŋan mi qahö möt nariba tönpin malget. 25 Nanŋini urumohot qahö ak aŋguba sutŋine mötmöt kambu yahöt aka deŋbingö aket. Deŋbingö aketka Polnöŋ keu kewöyök jii mötket, “Uŋa Töröŋan keu kun kezapqetok azi Aisaiagö uruŋe saŋep ali ambösakonŋini jii mötkeri, mi mönö eŋgöra dopŋine törörök jiyök. 26 *Ais 6.9-10Aisaianöŋ keu mi kewö jii ahöza,
‘Gi mönö ambazip kambu kieŋgöreŋ anda kewö jinöŋ mötme:
Iŋini mönö kezapŋini ala keu ölŋa mötagun könaŋi möt bibihiba töndup qahö möt asarime.
Jeŋinan uba yuai ölŋa ekagun könaŋi ek bibihiba töndup qahö ek kutume.
27 Ambazip kambu kieŋgö uruŋinan mönö köhöiba gwözöŋda ahöza.
Kezapŋinan keu möt bibihiba jeŋini kömaziliköba malje.
Mewö qahö akeak ewö, mönö jeŋinan yuai ölöp ek kutuba kezapŋinan keu möta uruŋinan könaŋi möt asariba uruŋini meleŋgetka nöŋön i ölöp mem ölöwak eŋgibileŋak.’ ”
28 Polnöŋ keu mi jim teköba kewö jiyök, “Miaŋgöra iŋini mönö keu kötŋi ki ölöp möt yaköme: Anutunöŋ amötqeqegö Buŋa keuŋi mi mönö kian kantri yeŋgöreŋ ali anma. Yeŋgöreŋ aniga yeŋön mi ölöp kezap ala mötme.” 29 (Polnöŋ mewö jim teköiga Juda yeŋön nanŋinök könöpuk jitnakölik aka goranora erauget öŋgöba eriga mosöta anget.) *Mötmöt ambazip yeŋön Jabö 29:gö keuŋi kewöta tosatŋan Luknöŋ mi könakönahiŋe qahö ohoyök jizemö, tosatŋan keu miambuk urumohot qahö akze. Miaŋgöra jabö 29 mi sel uruŋe ahöza.
30 Polnöŋ nanŋaŋgöra miri kun kusuk söŋgöröŋi memba miaŋgö uruŋe (yara) yambu yahöt jömukŋanök ahöm malök. Miaŋgöreŋ mala ambazip denike yeŋön ekingö kageri, yaŋön mi pakpak ölöp köl öröm eŋgiba malök. 31 Awösamkakak qakŋe kinda Anutu bemtohoŋaŋgö könaŋi jim asariba uru kuŋgum eŋgiba malök. Kembu Jisös Kraist möt waŋgimegöra Anutu amötqeqegö könaŋi kusum eŋgiba malök. Mewö maliga kunŋan kun qahö qetal waŋgiiga mala kota malök. Mewö.

- Aposol
- <
- 28
- >

*28:19: Apo 25.11

*28:26: Ais 6.9-10

*28:29: Mötmöt ambazip yeŋön Jabö 29:gö keuŋi kewöta tosatŋan Luknöŋ mi könakönahiŋe qahö ohoyök jizemö, tosatŋan keu miambuk urumohot qahö akze. Miaŋgöra jabö 29 mi sel uruŋe ahöza.

© 1992, 2002 BSPNG