- Galesia
- <
- 2
- >

2
Aposol yeŋön Pol örögetka sutŋine kayök.
1 *Apo 11.30; 15.2Miaŋgö andöŋe yambu (yara) 14 teköiga miaŋgöreŋ “Barnabasbuk Jerusalem sitinöŋ kunbuk öŋgömam,” jiba Taitus mewöyök waŋgitpiga mohotŋe öŋgöin.
2 Anutunöŋ mutuk nöŋgöra asuhuba anmamgö keu indelöhaŋgöra aka yetpuk anda Jerusalem aŋgota nupnaŋgö könaŋi jim asarim eŋgial. Nup pöndaŋ memba kota maljali, miaŋön aposol yeŋgöra qahö dop köliga nupnaŋgö ölŋan eta qeiga pöröpköbapuk. Mewö mötmöriba kösohotni ambazip omaŋi yeŋgöra laŋ qahö jialmö, jitŋememeurupnini göda qem eŋgimakzini, iyök öröm eŋgibiga tokoget. Tokogetka miaŋgöreŋ Ölöwak Buŋa kian kantri sutŋine liliköba jim sehimakzali, mi aukŋe al eŋgibiga mötket. 3 Yeŋön mi möta “Ölöp!” jiget. Mewö jiba neŋakni Taitus Grik azi yaŋön nömbuk malökmö, töndup ketaŋamninan Anutugö aiwesökŋi sileŋe yandimegö qahö jim kutum waŋgiget. Juda neŋgöreŋ Köna keu mi qahö al köhöim waŋgiget.
4 Juda ketaŋi yeŋön qahöpmö, tosatŋan sileŋi yandibingö möta sutŋe sutŋe kuŋguba jigeri, böhi takapulakaŋi mieŋgö könaŋini kewö: Yeŋön “Urunini meleŋjin,” jiba mewö möndöba neŋgö könanini ek kutumegöra ölöŋ jaŋjaŋ kaba ala tandök sutnine kaŋgota malget. Nini Kraist Jisösbuk qekötahöinga malmal walŋaŋgö kösönöhök pösat neŋgiiga solanŋi maljini, miaŋgö silikŋi ek kutumegöra kinget. Yeŋön neŋgöra kewö möta köpösöŋgöget: Ölöp malgetka eŋgömeinga nanine sel uruŋe kagetka Mosesgö Köna keu bapŋe al eŋgiinga nanine welenqeqeurupnini akŋe. 5 Mewö köpösöŋgöba metal neŋgigetmö, neŋön mönö Ölöwak Buŋagö keu ölŋan loloŋqaloŋ akapuköra kinjin. Mi eŋgö sutŋine kahaimök ahöm köhöimapköra kinjin. Miaŋgöra nalö kunöŋ qahö löwöriba keuŋinaŋgö bapŋe anbingö qahöpmahöp imbi köl waŋgiin.
6 *Dut 10.17Totokonöŋ nöŋgö Buŋa keuni jim asaribiga jitŋememe yeŋön “Ölöp!” jiba nöŋön keu kun toroqeba jimamgö qahö jiget. Azi mi ipŋina aketka göda qem eŋgimakze. Qetbuŋaŋini mewö me mewö akzawi, nöŋön miaŋgö mötpi dop mohot akza. Anutunöŋ ambazip tosatŋi qahö neŋgek soriba tosatŋi qahö qepureim eŋgimakza. Dop mohotnöŋ kewöt neŋgimakza. 7 Buŋa keuni qahöpmahöp utekögetmö, Anutugö nup areŋi miaŋgöra mönö “Aha!” jiba kewö ek asariget: Anutunöŋ möt narim neŋgiba Ölöwak Buŋa jim asaribingö nupŋi mi kewö mendeŋnök: Nöŋön mi kian kantri sutŋine jim sehibiga Pitönöŋ Buŋa keu miyök Juda könagesö yeŋgöra jim asariba uruŋini kuŋgum eŋgimakza.
8 Nupŋi mewö mendeŋda aposol Pitö inahöm waŋgiiga Juda azi sileŋini yandigeri, yeŋgö sutŋine urukuŋgukuŋgu nup memakza aka ni mewöŋanök inahöm niŋgiiga melaimelai azia aka kian kantri sutŋine liliköba nup miyöhök memakzal. 9 Miaŋgöra Jeims, Pitö aka Jon, azi ipŋi qetbuŋaŋinambuk yeŋön Kembunöŋ kalem möriam mewöŋi niŋgii malali, keu mi möt kutugetka urumohot ahin. Nup mewö mendeŋda miaŋgö kaisöpsöpŋa Barnabas niri böröniri qegetka kewö jim köhöinin, “Niri kian kantri yeŋgöreŋ anda nup meziga nanŋini Juda könagesö yeŋgö sutŋine toroqeba nup memakŋe.” 10 Mohot-kungöra qesim netkiba kewö toroqeba jiget, “Ambazip wanapŋi bauköm eŋgibitköra mönö toroqeba mötmöriba malmahot.” Mewö jigetka mönö mewöyök ak eŋgimamgö kapaŋ köla maljal. Mewö.
Polnöŋ Pitö qetala jim waŋgiyök.
11 Mewö jim köhöininmö, Pitönöŋ Antiokia sitinöŋ kaba möŋaqöŋai aiga ambazip uruŋinan gwötpuk böliyök. Miaŋgöra Pitönöŋ kaiga ehali, nalö miaŋgöreŋ mönö jeŋe kuŋguba kewögöra tuarenjoŋ ak waŋgial: 12 Pitönöŋ mutuk kian kantri yembuk mala nene mohokŋe nemba malgetmö, azi tosatŋan Jeims mosöta Jerusalemök kagetka miaŋgö andöŋe ambazip mi eŋgek siriköba tikeptikep kinök. Anutugö aiwesökŋi sileŋine yandiget yeŋgöra keŋgötŋi möta ziriŋziriŋ aka Juda kambu yembuk qekötahöba malök.
13 Mewö kian kantri ambazip mi ölan eŋguba koŋgwarak aiga Juda urumeleŋ ambazip tosatŋan mewöyök Pitöbuk qekötahöba silesile silik aket. Silesile silik aka Barnabas mewöyök örögetka yembuk jaŋjuŋ ahök. 14 Mewö aka ahakmemeŋinan Buŋa keu ölŋi diŋdiŋanök qahö wuataŋgögeri, nöŋön mi eka ambazip körek yeŋgö jemesoholŋine kinda kewö jial, “Pitö, gi Juda aziapmö, töndup kian kantri yeŋgö ahakmemeŋini wuataŋgöba maljan. Nangak Juda nanine ahakmeme qahö wuataŋgöba töndup kian kantri ambazip mi wuataŋgöba kinmegöra kuŋgum eŋgiba urukönöp ahakzan? Mi qahö dop kölja.” Mewö.
Juda aka kian kantri neŋön Anutugö jeŋe öröröŋ akzin.
15 Juda asuhuba urunini meleŋnini, neŋön mönö kian kantri ambazip siŋgisöndokŋinambuk qahö aka maljin. 16 *Sum 143.2; Rom 3.20, 22Mewö maljinmö, amötqeqegö könaŋi mi kewö ahöi möt yaközin: Jisös Kraist möt nariinga keunini jim teköi solanizin. Kunŋan Köna keu wuataŋgöba mewö miaŋön solanŋi qahö akŋa. Miaŋgöra neŋön tok solanŋi akingö möta Kraist Jisös möt narim waŋgiinga keunini jim teköi solaniin. Mi Köna keu tem kölbinahaŋgöra aka qahö.
17 Mewö Kraist qekötahöba Anutugö jeŋe solanibingö kapaŋ kölinga Anutunöŋ töndup miwikŋaim neŋgiiga naninak kantri tosatŋi tandök siŋgisöndokninambuk maljin ewö, Kraistnöŋ mönö siŋgisöndok akingö nam köl neŋgiza me qahö? Qahöpmahöp! Keu mi yapmakek! 18 Köna keu wuataŋgöba solanŋi akingö keuŋi lök köndeŋda qeapköyal. Qeapköyalmö, mi kunbuk esapköba jim kuŋgubileŋak ewö, mönö Köna keu miyök qetala siŋgisöndok azia aka könaŋamni kunbuk mewö miwikŋaibileŋbuk. 19 Mutuk könaŋamni mewö miwikŋaiba Köna keugöra aka kömukömuŋi tandök ewö ahal. Mewö akiga Köna keunöŋ mönö qahö toroqeba galöm köl niŋgiiga solanŋi maljal. Nöŋön malmalni Anutugöreŋ albiga Kraistpuk maripomnöŋ nuŋguget ewö kömumba kinda yambuk köhöiba maljal.
20 Miaŋgöra nanak qahö toroqeba maljalmö, Kraistkö Uŋaŋan mönö nöŋgö urune köhöiba malja. Kraistnöŋ uru jöpaköm niŋgiba malmalŋi nöŋgöra köleŋda sohopni meyök. Miaŋgöra toroqeba silebuk malmal malmami, mi mönö Anutugö Nahönŋi möt narim waŋgiba malmam. 21 Köna keu wuataŋgöba mewö miaŋön solanŋi akinak ewö, Kraistnöŋ mönö öne töhön kömumbawak. Kömuyöhi, mi möt nariba Anutugö kalem möriamŋi mewö qahö qeapkömakzal. Miaŋön mönö nam köl neŋgiiga solanimakzin. Mewö.

- Galesia
- <
- 2
- >

*2:1: Apo 11.30; 15.2

*2:6: Dut 10.17

*2:16: Sum 143.2; Rom 3.20, 22

© 1992, 2002 BSPNG